**Niciuna**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Din câte primăveri am cunoscut

În viaţa mea rotundă şi stufoasă

Niciuna nu m-a alintat argut

Ca tine, caldă, dar şi furtunoasă.

Din câte flori de-april am adorat

Între petale nu m-a prins niciuna,

Magnolia mi-a spus pe înserat

Că dragostea nu-i una cu minciuna.

Din câte poezii am recitat

Privind apusul ca pe o vioară

Niciuna parcă nu m-a fermecat

Ca tine, floare mea de primăvară.

- Eu am un fel al meu inconştient

De-a-mi scutura tot sufletu-n afară,

Nu pot trăi un sfert de sentiment,

Părinţii mei sunt vânt şi primăvară.

Ştiu c-ai iubit şi-ai adorat supus

Femei frumoase, flori fără de nume,

Te-au adorat la rându-ţi şi mi-au spus

Că pentru tine-au construit o lume.

Întârziată-n mijloc de gerar

Eu ţi-am promis poveşti, o mie una,

Înmugurind când dulce, când amar,

Pe-un ram de gând cum n-a făcut niciuna.

Ioan Grigoraș Liliana Trif